ኢትዮጵያና ግብጽ ከዓባይ ወንዝ ባለፈ የትብብር አድማሳቸውን ሊያሰፉ ይገባል- ፕሬዝዳንት አል ሲሲ
 – ኢትዮጵያና ግብጽ ግንኙነታቸው በዓባይ ወንዝ ብቻ የታጠረ እንዳልሆነ ተገንዝበው የትብብር አድማሳቸውን ይበልጥ ማስፋት እንደሚጠበቅባቸው የግብጹ ፕሬዝዳንት አስታወቁ።ፕሬዝዳንት ዓብዱል ፈታህ ሰይድ ሁሴን ካህሊል አል ሲሲ በአፈ-ጉባዔ አባ ዱላ ገመዳ የተመራ የኢትዮጵያ ፐብሊክ ዲፕሎማሲ ቡድን አባላትን ትናንት በአል-ኢትሃድ ቤተ-መንግሥት ተቀብለው አነጋግረዋል።በዚሁ ጊዜ ፕሬዝዳንት አል ሲሲ የሁለቱ አገራት ዘርፈ ብዙ ግንኙነት ከዓባይ ጉዳይ ባለፈ ላቅ ወዳለ ምዕራፍ ማሸጋገር እንደሚገባ ነው የገለጹት።ኢትዮጵያና ግብጽ አብረው ውኃ ከሚጠጡበት የዓባይ ወንዝ በተጨማሪ በኃይማኖት፣ በባህል፣ በንግድና ኢንቨስትመንት የተሳሰሩ መሆናቸውን ገልጸዋል።ይህን የቆየ ትስስር ወደ አጠቃላይ የትብብር ምዕራፍ በማሸጋገር ግንኙነቱ ሁለንተናዊ ማድረግ ከሁለቱ አገራት ሕዝቦችና መንግሥታት የሚጠበቅ መሆኑን አመልክተዋል።ግብጽ በዓባይ ውኃ ላይ ያላትን የበላይነትና ብቸኛ ተጠቃሚነት ለማስቀጠል በቀጥታም ሆነ በተዘዋዋሪ አመቺ ሁኔታዎችን ሁሉ በመጠቀም የተለያዩ ተጽዕኖዎችን ለማሳደር እንቅስቃሴ ስታደርግ ቆይታለች።በቅርቡ ወደ አገሪቱ መንበረ ሥልጣን የመጣው የፕሬዝዳንት አል ሲሲ መንግሥት በዓባይ ጉዳይ ላይ ከኢትዮጵያ ጋር ያለው ልዩነት በሠላማዊ መንገድና በትብብር ለመፍታት ያለውን ዝግጁነት በተደጋጋሚ ማንጸባረቁን ኢትዮጵያ በአዎንታ ተቀብለዋለች።ፕሬዝዳንት አል ሲሲ ለኢትዮጵያ የፐብሊክ ዲፕሎማሲ ቡድን በካይሮ የገለጹትም ይህንኑ አቋም የሚያጠናክር ነው።“ከቅርብ ጊዜ ወዲህ በኢትዮጵያና በግብጽ መካከል አዲስ የግንኙነት ምዕራፍ ተፈጥሯል”ያሉት ፕሬዝዳንት አል ሲሲ “ይህን ግንኙነት በሕዝብ ለሕዝብ ትስስር ማጠናከር ፋይዳው ከፍ ያለ ነው” ብለዋል።ፕሬዝዳንት አል ሲሲ ኢትዮጵያ የምታደርገውን የልማት ጥረትም መንግሥታቸው በቅርበት እንደሚደግፈው ነው ለቡድኑ ያረጋገጡት።በኢትዮጵያ የግብጽ ባለኃብቶች የኢንቨስትመንት ፍሰት መጠን ከሁለት ቢሊዮን ዶላር በላይ መድረሱ በሁለቱ አገራት መካከል ያለው የትብብር መንፈስ እየጎለበተ መምጣቱን እንደሚያሳይ ገልጸዋል።በቅርቡም በርካታ ግብፃውያን ባለኃብቶች ሙዓለ-ነዋያቸውን በኢትዮጵያ እንዲያፈሱ መንግሥታቸው አስፈላጊውን ድጋፍ እንደሚያደርግ ነው ያስታወቁት።ሁለቱ አገራት ያላቸውን ሰፊ የገበያ ዕድል መጠቀም ከቻሉ ከራሳቸው አልፈው ለአፍሪካ አገራት ኢኮኖሚያዊ መደላድል መፍጠር እንደሚችሉም አመልክተዋል።የግብጽ ሕዝብና መንግሥት ታላቁን የኢትዮጵያ የህዳሴ ግድብ ጨምሮ በአገሪቱ የሚካሄዱ የልማት ጥረቶችን በአጋርነት ከመደገፍ ውጭ ተቃውሞ እንደለው ፕሬዝዳንቱ አቋማቸውን አንጸባርቀዋል።“አርቆ አስተዋይ የሆነው የኢትዮጵያ ሕዝብ በዓባይ ወንዝ ውኃ ህይወታቸው የተመሰረተ ሕዝቦች መኖራቸው እንደሚረዳና የግብጽን ሕዝብ ጥቅም የመጉዳት ፍላጎት አለው የሚል እሳቤም የለኝም”ሲሉም ገልጸዋል።“ልማትን ማረጋገጥ የሚቻለው ሠላምና መረጋጋት ሲኖር ነው”ያሉት ፕሬዝዳንት አል ሲሲ “ይህን ለማረጋገጥም አክራሪነትና አሸባሪነትን በጋራ መዋጋት ይገባል” ብለዋል።በዚህ ረገድ መንግሥታቸው ከኢትዮጵያ ጋር በትብብር መሥራቱን አጠናክሮ እንደሚቀጥል ነው ያስረዱት።የሕዝብ ተወካዮች ምክር ቤት አፈ-ጉባዔና የቡድኑ መሪ አቶ አባ ዱላ ገመዳ በበኩላቸው በፕሬዝዳንት አል ሲሲ የሚመራው የግብጽ መንግሥት ለአዲስ የትብብር መንፈስ በር መክፈት መቻሉን ኢትዮጵያ ታደንቃለች ብለዋል።ፕሬዝዳንቱ በኢፌዴሪ የሕዝብ ተወካዮችና የፌዴሬሽን ምክር ቤቶች ተገኝተው ለሁለቱ ምክር ቤቶች እንዲሁም ለኢትዮጵያ ሕዝብ ንግግር እንዲያደርጉ አፈ-ጉባዔው ሁኔታዎችን እንደሚያመቻቹም ነው የጠቆሙት።የኢትዮጵያን ሕዝብ ወክሎ ወደ ካይሮ የመጣው የፐብሊክ ዲፕሎማሲ ቡድንም ከታሪካዊ ትስስሩ ባለፈ የልማት አጋርነት ለመፍጠር መሆኑን አስረድተዋል።የኢትዮጵያ ሕዝብ ፍላጎት ልማትን በማረጋገጥ ሠላምና ብልጽግና የተረጋገጠባት አፍሪካን መፍጠር መሆኑንም አፈ-ጉባዔው ገልጸዋል።“እኛ በተፈጥሮ ኃብታችን የመልማት ጥያቄ ስናነሳና የታላቁ የኢትዮጵያ ህዳሴ ግድብን ስንገነባ ለአፍታም ቢሆን የግብፃውያን ህይወት እንዲዛባ ከመፈለግ የመነጨ አይደለም” በማለትም ነው የኢትዮጵያን ህዝብና መንግስት አቋም ያስረዱት።ይህን የኢትዮጵያ ሕዝብ ከድህነት የመውጣትና የመልማት ፍላጎትና መብት ግብፃውያን በሚገባ ተገንዝበው የልማቱ አጋር እንዲሆኑ ጠይቀዋል።ዓባይ አሁን ላለውና ለመጪው ትውልድ ጭምር የትብብር እንጂ የግጭትና ያለመግባባት መንስኤ እንዳይሆን ሁለቱ አገራት በጋራ ሊሰሩ ይገባል ነው ያሉት አፈ-ጉባዔ አባ ዱላ።በቅርቡ በግብጽ ከተደረገው የፖለቲካ ለውጥ ጋር በተያያዘ አገሪቱ በዓባይ ውኃ አጠቃቀም ላይ ያላትን ግትርነት የማለዘብ ዝንባሌዎች እየተስተዋሉ እንደሆነ ነው በግብጽ የኢትዮጵያ አምባሳደር መሐሙድ ድሪር በካይሮ ለሚገኘው የኢትዮጵያ ዜና አገልግሎት ሪፖርተር የተናገሩት።ይህንን የተስፋ ጭላንጭል ቀጣይነት ያለው ለማድረግና የዓባይ ውኃ በሁለቱ አገራት መካከል የቅራኔ ሳይሆን የትብብር ምንጭ እንዲሆን የመተማመን መንፈስ ለመፍጠር የዚህ ቡድን ጉብኝት ከፍተኛ ጠቀሜታ እንዳለውና አሁንም ስኬታማ መሆን እንደቻለ ገልጸዋል።ፕሬዝዳንት አል ሲሲ ከቀደሙት የግብጽ መንግሥታት በአንፃራዊነት ሲታይ“ኢትዮጵያ በዓባይ ወንዝ የመጠቀም መብት አላት” የሚለውን ሃሳብ ለማንጸባረቅ የደፈሩ መሪ እንደሆኑ የመስኩ ተንታኞች ያስረዳሉ። (ኢዜአ)